**INFORMATĪVAIS ZIŅOJUMS**

**Par pievienotās vērtības nodokļa finansējumu RB Rail AS aktivitāšu īstenošanai Latvijas teritorijā.**

Rail Baltica projekts (turpmāk tekstā – Projekts) ir Eiropas standarta platuma dzelzceļa transporta Trans-Eiropas transporta tīkla (turpmāk tekstā – TEN-T tīkla) Ziemeļjūras – Baltijas koridora transporta sistēmas elements, kas aptver piecas Eiropas Savienības (turpmāk tekstā – ES) dalībvalstis – Igauniju, Latviju, Lietuvu, Poliju un Somiju. Projekta mērķis ir savienot Baltijas valstis ar pārējo ES, izveidojot efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu.

2014.gadā Baltijas valstis noslēdzot akcionāru līgumu, nodibināja Latvijas Republikā reģistrētu kopuzņēmumu RB Rail AS (turpmāk – RBR), kas saskaņā ar akcionāru līgumu un 2017.gada Igaunijas Republikas valdības, Latvijas Republikas valdības un Lietuvas Republikas valdības līgumu, kas ratificēts ar likumu Par Igaunijas Republikas valdības, Latvijas Republikas valdības un Lietuvas Republikas valdības līgumu par Rail Baltica dzelzceļa savienojuma izveidi, līdz Rail Baltica dzelzceļa līnijas būvniecības pabeigšanai un pilnas tehniskās funkcionalitātes sasniegšanai koordinē Projekta sagatavošanas darbības un dzelzceļa izbūvi. Pēc Rail Baltica dzelzceļa līnijas nodošanas ekspluatācijā, RBR akcionāri pieņems lēmumu par kopuzņēmuma turpmāko darbību vai tā likvidāciju. Skat. 1.pielikumu.

ES piešķirto finanšu līdzekļu investīciju atbilstības uzraudzību nodrošina Inovācijas un tīklu izpildaģentūra (Innovation and Networks Executive Agency, (turpmāk tekstā – INEA).

Nacionālajā līmenī Projekta īstenošanu un uzraudzību regulē Eiropas infrastruktūras savienošanas instrumenta (turpmāk tekstā – EISI) projektu uzraudzības likums un Ministru kabineta 2018.gada 3.jūlija noteikumi Nr. 395 “Eiropas infrastruktūras savienošanas instrumenta finansēto transporta un telekomunikāciju nozares projektu saskaņošanas un īstenošanas uzraudzības kārtība” (turpmāk tekstā – Noteikumi).

**Projekta īstenošana un finansēšana.**

Eiropas Parlamenta un Padomes 2013. gada 11. decembra Regulas (ES) Nr.13/2013, ar ko izveido EISI, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010 izpratnē Projekta atbalsta saņēmējas ir Igaunijas Republikas Ekonomikas un sakaru ministrija, Latvijas Republikas Satiksmes ministrija, Lietuvas Republikas Transporta un sakaru ministrija un RBR. Skat. 2.pielikumu.

Baltijas valstis ir atbalsta saņēmējas Projekta nacionālajām tas ir iekšzemes aktivitātēm, Projekta horizontālajām (pārrobežu) aktivitātēm atbalsta saņēmējs ir RBR, kas lielāko daļu no savā atbildībā esošajām Projekta aktivitātēm īsteno Latvijas teritorijā, jo ir Latvijā reģistrēts komercuzņēmums. Projekta horizontālās (pārrobežu) aktivitātes, kuras īsteno RBR, 85 % apmērā finansē EK un solidāri, katra 5 % apmērā, līdzfinansē Igaunija, Latvija un Lietuva. Informatīvā ziņojuma kontekstā aktuālas ir horizontālās (pārrobežu) Projekta aktivitātes, kurās atbalsta saņēmējs un ieviesējs ir RBR un kurām nacionālo līdzfinansējumu nodrošina visas trīs Baltijas valstis.

**RBR pieejamais finansējums Rail Baltica projekta realizēšanai.**

Ņemot vērā, ka Projekts ir apjomīgs, un tam vajadzīgs būtisks ES finansiālais atbalsts, tā īstenošana paredzēta vairāku ES daudzgadu budžeta plānošanas periodu ietvaros, attiecīgi Projektu īstenojot ģeogrāfiskās, inženiertehniskās un finanšu kārtās.

Laika posmā no 2015. gada līdz 2019. gadam, parakstot trīs Finansēšanas līgumus (turpmāk tekstā – CEF), Baltijas valstis un RBR ir apņēmušās apgūt EISI finansējumu 819 855 833 EUR apmērā, ārvalstu finanšu palīdzības daļa visiem trīs CEF līgumiem ir 682 895 993 EUR, t.sk. RBR aktivitāšu īstenošanai pieejamais finansējums ir 35 089 965 EUR no kuriem 29 826 470 EUR ir EK finansējums un Latvija, Lietuva un Igaunija nodrošina līdzfinansējumu 5 263 495 EUR apmērā, kur 1 754 498 EUR ir Latvijas budžeta līdzfinansējuma daļa. CEF2 līdzekļu apguves periods beidzas 2020. gada decembrī, CEF1, ņemot vērā tā grozījumus, līdzekļu apguves periods beidzas 2022.gada decembrī un CEF3 līdzekļu apguves periods – 2023. gada decembrī. Skat. 1.tabulu.

|  |  |  |  |
| --- | --- | --- | --- |
| Finansēšanas līgums | INEA finansējums | Latvijas, Lietuvas, Igaunijas valstu budžeta līdzfinansējums RBR aktivitātēm | Kopā |
| CEF-1 | 19 405 170 | 3 424 442 | 22 829 612 |
| CEF-2 | 51 000 | 9 000 | 60 000 |
| CEF-3 | 10 370 300 | 1 830 053 | 12 200 353 |
| Kopā | **29 826 470** | **5 263 495** | **35 089 965** |

1.tabula RBR budžets CEF līgumos (EUR)

6.projektu iesniegumu konkursa, kas tika izsludināts 2019.gada oktobrī, ietvaros RBR plāno pieteikties 30 094 363 EUR finansējumam. CEF6 līdzekļu apguves periods sākas 2020.gadā un beidzas 2023.gada decembrī.

Parakstot CEF finansēšanas līgumus plānotais Latvijas līdzfinansējums RBR aktivitātēm saskaņā ar Igaunijas, Latvijas un Lietuvas vienošanos tika nodrošināts veicot iemaksas RBR Latvijas akcionāra pamatkapitālā un jautājums par Latvijas puses līdzfinansējuma nodrošināšanu par ieguldījumu pamatkapitālā ikgadēji tika skatīts Ministru kabinetā un pieņemts attiecīgs Ministru kabineta lēmums. Tādejādi 2014. – 2019.gadā RBR no Latvijas valsts budžeta ir saņēmis 3 900 000 EUR, kuri tika iemaksāti RBR pamatkapitālā. Saņemto finanšu līdzekļu apguvi skatīt 2.tabulā.

|  |  |  |  |  |  |
| --- | --- | --- | --- | --- | --- |
| Latvijas (LV) daļa | 2015 | 2016 | 2017 | 2018 | 2019 |
| Iemaksātais kapitāls | 1 300 000 | 650 000 | 650 000 | 650 000 | 650 000 |
| Neatskaitāmais PVN |  |  |  |  | 77 333 |
| CEF līdzfinansēšana | 8 527 | 51 485 | 155 196 | 333 979 | 655 336 |
| CEF1 grozījumu līdzfinansēšana |  |  |  |  | 85 307 |
| Neattiecināmās izmaksas | 208 087 | 113 820 | 108 983 | 159 009 | 154 299 |
| Uzkrātais kapitāls | 1 083 387 | 1 568 082 | 1953 903 | 2 110 916 | 1 788 640 |

2.tabula Latvijas budžeta finansējuma apguve (EUR)

Horizontālās aktivitātes, kuru līdzfinansēšanai ticis izmantots Baltijas valstu, tostarp Latvijas, budžeta līdzfinansējums ir sekojošas: Projekta Izmaksu – ieguvumu analīze; Rail Baltica dzelzceļa līnijas Operacionālās darbības plāns; Projekta Biznesa plāns; Projekta iepērkamo darbu Līgumslēgšanas shēmas pētījums; Rail Baltica dzelzceļa līnijas Vienoto tehnisko standartu izstrāde; Rail Baltica dzelzceļa līnijas Komercializācijas plāna izstrāde; Rail Baltica dzelzceļa līnijas Infrastruktūras pārvaldības modeļa analīze; Projekta piegādātāju tirgus izpēte; Sākotnējā Rail Baltica tehniskā projekta konsolidācija; un Projekta ieviešanas atbalsta pasākumi (administratīvie izdevumi).

Papildus, laika posmā no 2014.gada līdz 2018.gada 3.ceturksnim, RBR no Valsts ieņēmumu dienesta (turpmāk tekstā – VID) ir saņēmis pārmaksātā pievienotās vērtības nodokļa (turpmāk tekstā – PVN) atmaksu 498 803 EUR apmērā. RBR uzkrātais kapitāls 1 788 640 EUR apmērā un pārmaksātā PVN atmaksa 498 803 EUR apmērā veido RBR apgrozāmos līdzekļus, jo INEA maksājumi par apgūtajiem finanšu resursiem tiek saņemti ar 18 mēnešu nobīdi laikā.

Tā kā VID neguva pārliecību, ka ar PVN apliekamie darījumi varētu tikt uzsākti tuvākajā nākotnē, pārmaksātā PVN summa RBR ar 2018.gada 3.ceturksni netiek apstiprināta un līdz ar to tā netiek atmaksāta.

Sākot ar 2020.gadu modelis līdzfinansējuma nodrošināšanai tiek mainīts. Jaunajam RBR aktivitāšu līdzfinansēšanas modelim būs nepieciešams atsevišķs Ministru kabineta lēmums. Patreiz Igaunija un Latvija nepieciešamo līdzfinansējumu plāno nodrošināt subsīdiju veidā, Lietuva – pakalpojumu maksas veidā. Diskusija par RBR izmaksu segšanas līdzfinansējumu turpinās un visticamāk netiks pabeigta 2019.gadā.

**RBR pievienotās vērtības nodokļa finansēšana 2019.gadā.**

Parakstīto CEF līgumu Īpašo nosacījumu (Special conditions) 14. punkts nosaka, ka PVN attiecināmība šajos līgumos netiek piemērota.

2018.gadā EK mainīja nostāju PVN attiecināmības jautājumā EISI transporta un enerģētikas projektos, proti, sākot ar 2019.gada 1.janvāri no EISI piešķīruma netiek finansēts PVN, jo tas tiek ieskaitīts dalībvalstu budžetos, savukārt, EISI mērķis ir veicināt ieguldījumus Eiropas komunikāciju tīklos, piesaistot publiskā un privātā sektora finansējumu, nevis “dotēt” dalībvalstu budžetus. Nosacījums par PVN neattiecināmību tiek iestrādāts visos parakstītajos CEF līgumos to grozījumu ietvarā. 2019.gadā ir grozīts 2014.gada CEF1, 2020.gadā tiks grozīti 2015.gada CEF2 un 2016.gada CEF3 līgumi. Vienlaikus EK patur tiesības minētos grozījumus piemērot retrospektīvi.

Tā kā informācija par PVN neattiecināmību tika saņemta tikai 2019. gadā, plānotie PVN maksājumi nav iekļauti likumā “Par valsts budžetu 2019.gadam”.

Kā jau minēts RBR horizontālo aktivitāšu izmaksas finansē CEF un solidāri līdzfinansē Igaunijas, Latvijas un Lietuvas valdības no to budžetiem. Tā kā RBR atbilstoši tā dibināšanas līgumam pilda tikai valstu deleģētās funkcijas, tā pakalpojumi netiek aplikti ar PVN. Savukārt RBR nevar atgūt kā priekšnodokli piegādātājiem un pakalpojumu sniedzējiem samaksāto PVN Pievienotās vērtības nodokļa likumā noteiktajā kārtībā, jo kā priekšnodoklis ir atskaitāma tikai tāda PVN summa, ja preces iegādātas un pakalpojumi saņemti ar PVN apliekamu darījumu nodrošināšanai vai tādu citās valstīs veiktu darījumu nodrošināšanai, kuri būtu apliekami ar PVN, ja tie tiktu veikti iekšzemē. Papildus, tā veiktās darbības nav saimnieciskās darbības un uz tām nav attiecināmi komercdarbības atbalsta kontroles nosacījumi, tostarp arī PVN finansēšana 2019.gadā nav uzskatāma par komercdarbības atbalstu.

Tā kā RBR ir Latvijā reģistrēts uzņēmums un reģistrēts PVN maksātājs, aptuveni 90 % no tā samaksātā PVN tiešu (nerezidentu sniegti pakalpojumi) vai netiešu (Latvijā reģistrētie PVN maksātāji) maksājumu veidā nonāk Latvijas valsts budžetā. Tā kā RBR ir filiāles arī Lietuvā un Igaunijā, katrā no šo valstu budžetiem nonāk aptuveni 5 % RBR PVN maksājumu. Skat. 3.pielikumu.

2018.gadā RBR Latvijas valsts budžetā ir iemaksājis 382 911 EUR. Lai gan PVN neattiecināmība ir aktuāla sākot ar 2019.gadu, RBR, ņemot vērā iespējamo Projektā izmaksu pieaugumu, neiekļāva minēto Latvijas valsts budžetā iemaksāto summu INEA starpposmu maksājumu pieprasījumā. Papildus, kā jau minēts EISI mērķis ir veicināt ieguldījumus Eiropas komunikāciju tīklos, piesaistot publiskā un privātā sektora finansējumu, nevis “dotēt” dalībvalstu budžetus. Tā kā Projekts pāriet no plānošanas fāzes projektēšanas fāzē, 2019.gadā RBR Latvijas valsts budžetā plāno iemaksāt 756 280 EUR. Skat. 3. tabulu.

|  |  |  |  |  |  |
| --- | --- | --- | --- | --- | --- |
| RBR ar PVN apliekamie darījumi 2019.gadā (EUR) | | | | | |
|  | 1.ceturksnis | 2.ceturksnis | 3.ceturksnis | 4.ceturksnis | Kopā |
| Maksājumi par ar PVN apliekamiem darījumiem, t.sk. | 1 177 959 | 687 138 | 907 725 | 1 471 285 |  |
| Preču vai pakalpojumu vērtība bez PVN [[1]](#footnote-1) | 973 520 | 567 147 | 750 186 | 1 215 938 |  |
| PVN iekšzemē | 65 544 | 69 352 | 89 420 | 147 896 |  |
| PVN reverss | 138 895 | 51 638 | 68 119 | 107 451 |  |
| PVN summa, kas nav atskaitāma kā priekšnodoklis | 204 439 | 120 990 | 157 539 | 255 347 |  |
| Nokavējuma nauda | 17 965 |  |  |  |  |
|  |  |  |  |  |  |
| **Kopā** | 222 404 | 120 990 | 157 539 | 255 347 | **756 280** |
|  |  |  |  |  |  |

3.tabula RBR ar PVN apliekamie darījumi 2019.gadā (EUR)

Lai RBR kompensētu Latvijas valsts budžetā iemaksāto PVN, ko kopuzņēmums ir finansējis no EISI piešķīruma un visu dalībvalstu solidārā līdzfinansējuma, 2019.gadā nepieciešami **1 139 191 EUR**. Minētā summa, veicot samaksu piegādātājiem par sniegtajiem pakalpojumiem vai preču piegādēm atbilstoši izrakstītajiem rēķiniem un attiecīgi iesniedzot PVN deklarāciju kā PVN maksājums[[2]](#footnote-2) tiks ieskaitīta Latvijas valsts budžetā. Skat. 4. pielikumu.

Ja PVN maksājumu kompensācijai tiktu izmantots RBR uzkrātais kapitāls 1 788 640 EUR apmērā, tad netiktu izpildīts Akcionāru līguma 4.3 punkts, kas nosaka, ka katra akcionāra daļa ir 33.33% un 4.6.punkts, kas nosaka, ka akciju proporcionalitātei ir jāsaglabājas. Lai saglabātu akciju proporcionalitāti, 2019. gadā katra valsts RBR kapitālā iemaksāja 650 000 EUR, no kuriem 418 367 EUR līdzfinansēja CEF attiecināmās aktivitātes, 154 300 EUR finansēja RBR Padomes darbu un 77 333 EUR tika iemaksāti PVN maksājumu segšanai. Pēc RBR veiktā aprēķina 77 333 EUR iemaksai vajadzēja 2019.gadā nosegt Igaunijas un Lietuvas valstu budžetos ienākušo PVN. Faktiski minēto valstu budžetos PVN maksājumu veidā nonāk mazākas summas. Skat. 3. tabulu.

|  |  |  |
| --- | --- | --- |
| Periods / valsts | Igaunija (EUR) | Lietuva (EUR) |
| 1.ceturksnis (fakts) | 5 049 | 3 394 |
| 2.ceturksnis (fakts) | 4 514 | 5 673 |
| 3.ceturksnis (fakts) | 4 341 | 3 739 |
| 4.ceturksnis (plāns) | 4 341 | 3 739 |
|  |  |  |
| Kopā | 18 245 | 16 546 |

4.tabula RBR Igaunijas un Lietuvas valstu budžetos iemaksātais PVN 2019.gadā (EUR)

Tā kā 2019.gadā RBR PVN maksājumu veidā Igaunijas valsts budžetā ir iemaksājis 18 245 EUR un Lietuvas valsts budžetā 16 546 EUR, Igaunijas un Lietuvas 2019.gada 77 333 EUR iemaksas RBR kapitālā kompensē vismaz turpmāko četru gadu RBR PVN maksājumus Igaunijas un Lietuvas valstu budžetos.

Tā kā atbilstoši projekta ieviešanas grafikam 2019.gadā ir precizēti plānotie Projekta maksājumi un ir izveidojies līdzekļu atlikums, Ministrija piedāvā, ka pamatojoties uz Noteikumu 4.punktu, nepieciešamā PVN apmaksa tiek nodrošināta valsts budžetā ieplānotā finansējuma ietvaros. Ministrija, ja tiek saņemts Ministru kabineta atbalsts RBR horizontālo aktivitāšu PVN maksājumu segšanai no valsts budžeta, plāno iesniegt Finanšu ministrijā apropriācijas pārdales pieprasījumu apakšprogrammā 60.07.00 "Eiropas transporta infrastruktūras Projekti (Rail Baltica)". Tādejādi, minētais risinājums uz valsts budžetu atstāj fiskāli neitrālu ietekmi.

**RBR aktivitāšu PVN finansēšana 2020. – 2023. gadā.**

RBR, īstenojot Projekta horizontālās aktivitātes, laika posmā no 2020.gada līdz 2023.gadam PVN maksājumu veidā, kas nav atgūstams kā priekšnodoklis, Latvijas valsts budžetā plāno iemaksāt 10 236 389 EUR. Aktivitātes**,** par kurām laika posmā līdz 2023.gadam plānots veikt PVN maksājumus ir uzskaitītas 5.tabulā.

|  |  |  |  |  |
| --- | --- | --- | --- | --- |
| **RBR plānotie maksājumi 2020-2023** |  |  |  |  |
|  | **2020** | **2021** | **2022** | **2023** |
| **Plānotie izdevumi** |  |  |  |  |
| Algas | 8 881 688 | 10 101 752 | 10 666 347 | 11 247 008 |
| Globālā projekta pētījumi (ārpakalpojumi): |  |  |  |  |
| CEF 1: A6 Komercializācijas plāns un tirgus izpētes | 256 577 |  |  |  |
| CEF 3: C1 Infrastruktūras pārvaldnieka pētījums, BIM, Risku vadība | 133 200 |  |  |  |
| CEF3: C2 Piegādātāju tirgus pētījumi | 370 000 |  |  |  |
| CEF3: C3 Konsolidēts sākotnējais tehniskais projekts visai dzelzceļa līnijai | 0 |  |  |  |
| CEF3: C4 Teritorijas plānošana, tehniskie un IVN pētījumi | 0 |  |  |  |
| CEF1 grozījumi: NoBo - LV daļa | 1 089 387 | 1 089 387 | 192 245 |  |
| CEF1 grozījumi: NoBo - LT, EE daļa | 1 797 534 | 3 007 385 | 466 638 |  |
| CEF1 grozījumi: pētījumi - 3 valstu daļa LV, LT EE | 447 000 | 216 000 | 216 000 |  |
| CEF6 plānotie pētījumi | 3 342 496 | 3 620 585 | 3 312 913 | 1 179 779 |
| Komunikācija un projekta reklāmas izdevumi | 435 503 | 568 561 | 575 693 | 709 834 |
| Biznesa attīstība | 405 122 | 1 128 560 | 1 155 092 | 1 181 180 |
| Pārējās izmaksas: |  |  |  |  |
| Profesionālie pakalpojumi (ārpakalpojumi) | 3 509 354 | 2 838 449 | 3 369 817 | 5 421 770 |
| Komandējuma izmaksas | 467 324 | 536 177 | 564 282 | 576 507 |
| Biroja telpu noma, uzturēšana un apdrošināšana | 640 217 | 616 710 | 644 045 | 672 748 |
| Apmācību izmaksas | 88 494 | 98 230 | 103 141 | 108 298 |
| Transporta izmaksas | 134 258 | 140 371 | 147 390 | 154 759 |
| IT izmaksas | 530 009 | 553 619 | 581 300 | 610 365 |
| Audita izmaksas | 50 000 | 50 000 | 50 000 | 50 000 |
| Kancelejas u.c. tml. izmaksas | 53 340 | 63 835 | 71 773 | 75 361 |
| Reprezentācijas izmaksas | 34 085 | 38 950 | 41 152 | 43 411 |
| Citas izmaksas | 428 556 | 447 650 | 481 831 | 562 977 |
| Pamatlīdzekļu iegāde | 256 912 | 247 738 | 200 000 | 200 000 |
| Uzraudzības padomes u.c. uz CEF līg. neattiec. Izmaksas: |  |  |  |  |
| Uzraudzības padomes izmaksas | 59 042 | 58 832 | 63 096 | 66 251 |
| Līdzdalība asociācijās | 0 | 0 | 0 | 0 |
| Citas izmaksas, ko nefinansē CEF (jaunu CEF pieteikumu sagat. u.tml.) | 102 996 | 107 585 | 115 800 | 135 302 |
| Kopā plānotie izdevumi\* | 23 513 093 | 25 530 378 | 23 018 556 | 22 995 550 |
| t.sk. 3 BEN (LV+LT+EE) PVN apliekamā daļa (neietver algas) | 14 631 405 | 15 428 626 | 12 352 209 | 11 748 542 |
| 3 BEN (LV+LT+EE) PVN | 3 072 595 | 3 240 011 | 2 593 964 | 2 467 194 |
| **Latvijas PVN daļa (90 %)** | **2 765 336** | **2 916 010** | **2 334 568** | **2 220 475** |

\*izdevumi plānoti ņemot vērā arī neattiecināmās izmaksas un CEF6 un CEF7 plānotās attiecināmās izmaksas

5.tabula RBR aktivitātes par kurām plānoti PVN maksājumi 2020.-2023.gadā (EUR)

Projekta realizēšanas gaitā 2020. – 2023.gadā RBR īstenoto horizontālo aktivitāšu rezultātā Latvijas valsts budžetā PVN, kas nav atgūstams kā priekšnodoklis, maksājumos plānots iemaksāt 10 236 398 EUR. Igaunijas un Lietuvas valsts budžetos plānots iemaksāt 1 023 639 EUR katras minētās valsts budžetā iemaksājot aptuveni 511 820 EUR.

Projekta budžetā plānotā 2020.-2023. gada finansējuma ietvaros tāda apjoma maksājumus segt nav iespējams. Papildus, kopējās RBR aktivitāšu izmaksas, kam jāpiemēro PVN ir atkarīgas no CEF finansējuma, tostarp turpmāko CEF6 un CEF7 uzsaukumu piešķīruma. Latvijas gadījumā PVN maksājumi būtiski pārsniedz Projekta attiecināmās izmaksas, kā arī šobrīd nav ieviesti PVN maksājumu apjoma kontroles mehānismi un attiecīgi nav zināms PVN maksājumu apjoms 2020.-2023.gadā. Tāpēc jautājums par 2020.-2030.gadam nepieciešamo finansējumu PVN maksājumu segšanai tiks risināts vienlaikus ar jautājumu par līdzfinansējuma nodrošināšanu RBR aktivitātēm 2020.gadam un turpmāk. Tā kā ar 2020.gadu tiek mainīts arī RBR aktivitāšu līdzfinansēšanas modelis, tiks sagatavots atsevišķs informatīvais ziņojums par RBR aktivitāšu līdzfinansēšanas modeli, par nepieciešamo līdzfinansējumu un par nepieciešamo finansējumu PVN maksājumu segšanai 2020.gadā.

PVN maksājumu uzraudzībai un izsekojamībai Projekta ietvaros Ministrija piedāvā šādu mehānismu:

Pamatojotiesuz Ministru kabineta 2019.gada 6.novembra sēdes lēmumu (prot.Nr.52 22.§ (TA-2107) 3.p.) par risinājumu pievienotās vērtības nodokļa kompensēšanai Igaunijai un Lietuvai AS "RB Rail" veikto aktivitāšu ietvaros Ministrija izstrādā un līdz 2020.gada 5.martam iesniedz izskatīšanai Ministru kabinetā kārtību, kādā aprēķina un piešķir nepieciešamā finansējuma apmēru PVN summas, kas nav atgūstama kā priekšnodoklis, kompensācijai Igaunijai un Lietuvai RBR veikto horizontālo aktivitāšu ietvaros;

Satiksmes ministrija sagatavo un iesniedz Ministru kabinetā ziņojumu par turpmāko RBR finansēšanas modeli tostarp informējot par risinājumiem PVN maksājumu segšanai turpmāk.

Papildus, ņemot vērā, ka:

* RBR izmaksu segšanas ilgtermiņa līdzfinansēšanas modelis netiks izstrādāts līdz 2020.gada 1.janvārim;
* Ministru kabineta kārtība kādā aprēķina un piešķir nepieciešamā finansējuma apmēru PVN summas, kas nav atgūstama kā priekšnodoklis, kompensācijai Igaunijai un Lietuvai RBR veikto horizontālo aktivitāšu ietvaros, tiks izstrādāta līdz 2020. martam; un
* budžeta līdzekļu atlikums apakšprogrammā 60.07.00 "Eiropas transporta infrastruktūras Projekti (Rail Baltica)" ir pietiekošs,

Ministrija rosina 2019.gadā RBR valsts budžetā iemaksātā PVN kompensēšanai novirzīt **1 314 700 EUR**, kā to plāno Pagaidu finansēšanas līgums 2019., tādejādi izpildot Latvijas starptautiskās līgumsaistības un samazinot 2020.gada, kurā Latvijai jāuzsāk lielo būvniecības līgumu maksājumi, maksājumus.

Ja projektam netiks rasti papildu nepieciešamie līdzekļi PVN atmaksai 2019.gadā un turpmāk, tiks apdraudēta Projekta finanšu plūsma, kā rezultātā rodas risks apturēt jau uzsāktās Projekta aktivitātes un neizpildīt finansiālās saistības pret darbu izpildītājiem un pakalpojumu sniedzējiem, kas savukārt apdraud Latvijas reputāciju starptautisko saistību izpildē, vienlaikus radot sankciju risku pret Latviju no EK puses.

Pielikumā: 1. „Projekta ieviešanas struktūra“ uz 1 lapas (SMzinp1\_021219\_RBRpvn);

2. „Projekta īstenošanas shēma – atbalsta saņēmēji“ uz 1 lapas (SMzinp2\_021219\_RBRpvn);

3. „Projektā iesaistīto dalībnieku PVN maksājumu shēma“ uz 1 lapas (SMzinp3\_021219\_RBRpvn);

4. „Pievienotās vērtības nodokļa aprite“ uz 1 lapas (SMzinp4\_021219\_RBRpvn).

Satiksmes ministra vietā –

Izglītības un zinātnes ministre I. Šuplinska

Vīza:

Valsts sekretāra p.i. Dž. Innusa

O.Bērziņa 67028083

[Olita.Berzina@sam.gov.lv](mailto:Olita.Berzina@sam.gov.lv)

1. Dati no RBR attiecīgā PVN taksācijas perioda deklarācijas PVN1-I un PVN 1-II preču vai pakalpojumu vērtības bez PVN summas. [↑](#footnote-ref-1)
2. Latvijas valsts budžetā maksājamā PVN summa [↑](#footnote-ref-2)